Lovin pülücj tjil fiesta niná ntꞌa,
pjü año na.
Tjil Dios wo ntꞌa Jerusalén ntꞌa.
Tjil la veles Dios pajal ꞌüsüs,
pajal püné.
Fiesta ntꞌa tjil wa griegopan nepenowá,
judiopan tulucj.
Griegopan Jesús quelel sa nuctsja,
jupj lal la veles.
Mpes tjil Felipe ntꞌa.
(Jesús discípulo watsja Felipá.
Betsaida mpe ꞌeseptsja jupj,
Galilea mpe se jütütj ntꞌa.)
Griegopan tjowelepj Felipe lal:
—Jesús quelel si nucucj.
Mpes Felipe tjemey,
Andrés lal tjevele niná.
Manas tjil Jesús ntꞌa,
jupj lal tjowelepj griegopan quelel sa nuctsja jupj.
Jesús yupj jis lal tjevele:
—Len̈ way Dios ca gente sin müꞌüsüs la mijis napj pajal ꞌüsüs,
pajal püné.
Napj pꞌiyá niná Yomen Dios jas tjejyamá.
Tꞌücꞌ way ma patsꞌ ca napj.
Ma ni püꞌí,
nasapj ca mpüꞌüs.
Ni püꞌí,
pajal pülücj ca mpatjam napj lal.
Nin ca nsem setel sine jin pꞌiyá.
Setel pjaní sine popé pajal pülücj vyala.
Nepénowa po quelel patja nosis ntꞌa.
Ma jisas malala se palá,
mpes ma polel lajay Dios jos jin.
Yupj ma ca polel mpatjam Dios lal.
Nepénowa ma nin yola ncu ca mpatjam nosis ntꞌa.
ꞌÜcj wa cyaꞌlin̈ Dios jos jin lajay mpes.
Nin mpes yupj ca mpatjam wa lovin Dios lal.
Nin lovin.
Najas napj mpes tsjiꞌ lajay nin pꞌiyá lajay napj lejay jinwá.
Nin lajay niná,
napj nomozopan ca nsem yupj.
Napj ca mpüꞌüs ntꞌa,
neꞌaj ca mpatjam wa namozopan.
Napj mpes tsjiꞌ lajay,
Mpapay ca mveles wa yupj ꞌüsüs.
”Pajal ꞌaplijila way napj quinam.
Newa ma ca mvelé Mpapay lal:
‘Ncapj tjepꞌyaꞌsa ma ma ꞌüꞌnacj’.
Tjacuwis malala la pal napj,
la mas napj.
Nin mpes tjacuwis nosis ntꞌa.
Jesús Popay lal tjevele:
—Mpapay,
pjü sin tjüꞌüsüs lis mijin jipj pajal ꞌüsüs,
pajal püné wa.
Tjevele na niná,
tsjun poꞌo nepé vele tjapjaca niná:
“Nasa sin tjiꞌyüsa la tjejay napj pajal ꞌüsüs,
pajal püné wa.
Nin ca la mejay niswá.”
Pajal pülücj neꞌaj tjatja Jesús tjáꞌasa ntꞌa.
Tjepjyacan̈ wa tsjun mpe tjevele.
Mopꞌin ma jus nlay tsjan niná yupj tjepjyacan̈.
Nepénowa tjowelepj tꞌiꞌila pjac tjepjyacan̈.
Nepénowa tjowelepj:
—Ángel nepé tjevele Jesús lal.
Mpes Jesús jis lal tjevele:
—Tsjun mpe vele tjapjaca,
napj mpes tjapjaca tulucj.
Napj selé Mpapay pjoca.
Nun mpes vele tjapjaca tsjun nepé,
ca nun mponé napj mpes.
Len̈ way ca malala jis mpalas gentas,
malala la tjajay mpes.
Quina diablo jyüꞌta nosis ntꞌa.
Malala ca mpalas wa jupj.
Len̈ way Dios naꞌaj ca la ntsꞌiyas jupj,
ma müjüꞌtüs diablú.
Napj ca pajal ꞌüsüs la mejay gente mpes.
Niyom ca nin müjünsücj,
campanya ca ma valacj napj.
Nin tepyala na,
napj pjü gente ca jis capj mpꞌacj mponecj napj mpes —nin tjevele Jesús.
Jupj nin tjevele sin ꞌyüsa la mijis nin ca la mijicj mpaꞌis.
Jupj tjevele tjepjyacan̈ pajal nin yólatsja jupj tjevele mpes.
Tjowelepj:
—Dios Popel vele Jepa Püné Dios se jamá qjuis capj la pꞌacj lovin ca mpüꞌüm jupj.
Ninana selecj cupj.
Jipj velen jipj pꞌiyá niná Jepa Püné Dios jas tjejyamá,
mopꞌin velen wa yupj campanya ca mvalacj jipj,
mya patsꞌ ca.
Jipj tulucj ca nacj Jepa niná Dios se jamá.
¿Pjacj ne jipj?
Jesús tjevele yupj jis lal:
—Tsjicj way pꞌin ca mpüꞌüs nun lal.
Napj jaw jinwá nun mpes.
Nusin ꞌyüsa lejay Dios mpes.
Napj nun lal püꞌüs na,
nusin tjüꞌüsüs nun.
Ma nusin ꞌyüsa napj mpes,
lovin ma ca jus nlayé ꞌonin ꞌücj la pütꞌüs Dios lal.
Ma nusin ꞌyüsam,
püste ntꞌa lowiqué jinwá.
Püste ntꞌa wine,
ma selé caꞌaj jama jupj.
Napj nun jis lal püꞌüs na,
toponé nun napj nin poꞌó.
Napj poꞌo poné,
jaw tsjictjacj jinwá ca nsem nun.
ꞌÜcj ca nusin müꞌüsüs Dios mpes.
Jesús nin tjevele na,
tjemey.
Yupj ma polel jus la nuc ntꞌa tjemey jupj.